**URBROJ: 02-18-290/25**

Bjelovar, 12. srpnja 2025. godine

**ZAPISNIK**

**S 6. SJEDNICE UPRAVNOG VIJEĆA**

**ZDRAVSTVENE USTANOVE LJEKARNE BJELOVAR U 2025. GODINI**

Sjednica **Upravnog vijeća Zdravstvene ustanove Ljekarne Bjelovar** (dalje u tekstu: **Upravno vijeće**) održana je 4. srpnja 2025. godine u prostorijama **Ljekarne 1**, Bjelovar, Petra Preradovića 4, s početkom u 9:00 sati.

**ZAPISNIČAR**: **Alen Hajtić**

**NAZOČNI ČLANOVI:** **Nikolina Prišćan** – predsjednica, **Željko Starčević** – član, **Vesna Belošević** – član, **Goran Radošević** – član, **Mihaela Markešić** – član.

**ODSUTNI:**

**OSTALI PRISUTNI:** **Katarina Fehir Šola** - ravnateljica **Zdravstvene ustanove Ljekarne Bjelovar** (dalje u tekstu: **Ravnatelj**)**,** **Krunoslav Jandragić** - zamjenik ravnatelja **Zdravstvene ustanove Ljekarne Bjelovar, Alen Hajtić** - referent u računovodstvu – referent za kadrovske poslove, javnu nabavu i zaštitu na radu **Zdravstvene ustanove Ljekarne Bjelovar**.

Sjednicom predsjeda **Nikolina Prišćan** (u daljnjem tekstu: **Predsjednica**), koja pozdravlja sve nazočne i utvrđuje prisutnost 5 (pet) od ukupno 5 (pet) članova **Upravnog vijeća** te da **Upravno vijeće** može pravovaljano odlučivati.

Za sjednicu je predložen i jednoglasno prihvaćen sljedeći

***DNEVNI RED***

1. Usvajanje **Zapisnika s 5. sjednice Upravnog vijeća u 2025. godini** – razmatranje i prihvaćanje
2. **Izvješće o provedenom unutarnjem stručnom nadzoru** – usvajanje
3. **Izvješće o provedenom internom auditu** – usvajanje
4. **Upravina ocjena sustava upravljanja kvalitetom** – donošenje odluke
5. **Izvješće o postupku nabave** – usluga čišćenja – razmatranje i prihvaćanje
6. **Izvješće Ravnateljice** – razmatranje i prihvaćanje
7. Razno – rasprava o ostalim temama koje nisu obuhvaćene dnevnim redom

**TOČKA 1. - „Usvajanje Zapisnika s 5. sjednice Upravnog vijeća u 2025. godini“**

**Zapisnik s 5**. sjednice **Upravnog vijeća** održane dana 2. lipnja 2025. godine, dostavljen je članovima **Upravnog vijeća** (dalje u tekstu: **Članovi**).

S obzirom na to da na **Zapisnik** nema primjedbi prisutnih na predmetnoj sjednici, kao ni onih dostavljenih pisanim putem, **Predsjednica** ga daje na glasovanje, te se:

**Zapisnik s 5. sjednice Upravnog vijeća održane** 2. lipnja 2025. godine **jednoglasno se prihvaća.**

**TOČKA 2. – „Izvješće o provedenom unutarnjem stručnom nadzoru“**

**Krunoslav Jandragić** podnio je **Izvješće o provedenom unutarnjem stručnom nadzoru za 2025. godinu,** koji je, sukladno važećem pravilniku i godišnjem planu, proveden 17. i 18. lipnja u svim ljekarničkim jedinicama.

Nadzor je proveden prema standardiziranom obrascu i obuhvatio je sve ključne aspekte rada: organizaciju i kvalitetu rada zaposlenika, uvjete prostora i opreme, način čuvanja i izdavanja lijekova te funkcioniranje ljekarničkog laboratorija. Utvrđeno je da većina jedinica ispunjava propisane uvjete, dok su u pojedinim slučajevima uočene nesukladnosti vezane uz tehničku dokumentaciju, dostupnost certifikata i sigurnosno-tehničkih listova, informatičku podršku te ažurnost evidencija.

Voditelji ljekarničkih jedinica pravovremeno su upoznati s utvrđenim nedostacima i rokovima za njihovo otklanjanje.

Nakon provedene rasprave, **Članovi** su jednoglasno donijeli **Odluku o prihvaćanju Izvještaja Povjerenstva za unutarnji stručni nadzor o provedenom nadzoru (internoj kontroli) za 2025. godinu.**

**TOČKA 3. – „Izvješće o provedenom internom auditu“**

**Alen Hajtić** predstavio je **Izvješće o redovitom internom auditu** provedenom u skladu s normom **ISO 9001:2015** i internim dokumentima sustava upravljanja kvalitetom. Nadzor je proveden 17. i 18. lipnja u svim ljekarničkim jedinicama, sukladno važećem pravilniku i godišnjem planu.

Audit je izveden procesnim pristupom koji je obuhvatio pregled dokumentacije, razgovore s djelatnicima te promatranje radnih procesa. Rezultati audita ukazuju na zadovoljavajuću usklađenost s propisanim zahtjevima, posebno u segmentima organizacije rada, primjene službenih digitalnih alata i vođenja evidencija.

U **Izvješću** su iznesene konkretne preporuke za unaprjeđenje rada, s naglaskom na potrebu standardizacije, poboljšanja i redovitog ažuriranja internih procedura i radnih postupaka.

Nakon provedene rasprave, **Članovi** su jednoglasno donijeli **Odluku o prihvaćanju Izvješća internog auditora o provedenom internom auditu u 2025. godini.**

**TOČKA 4. - „Upravina ocjena sustava upravljanja kvalitetom“**

**Ravnateljica** je prezentirala prijedlog **Upravine ocjene** **sustava upravljanja kvalitetom za 2024. godinu,** izrađenu na temelju analize ostvarenja ciljeva kvalitete, rezultata internih audita i stručnog nadzora, povratnih informacija korisnika te poslovnih pokazatelja.

Istaknuto je kako je **Zdravstvena ustanova Ljekarne Bjelovar** tijekom 2024. godine poslovala stabilno, ostvarivši pozitivan financijski rezultat uz kontinuirano pružanje kvalitetne ljekarničke skrbi. Provedene su aktivnosti usmjerene na razvoj vlastitih proizvoda, stručno usavršavanje zaposlenika i digitalnu transformaciju poslovnih procesa. U području sustava upravljanja kvalitetom zabilježeni su značajni pomaci, osobito u razvoju dokumentacije i modernizaciji laboratorija, iako dio planiranih postupaka još nije završen. Kako tijekom godine nisu zaprimljeni formalni prijedlozi za poboljšanja, a anketiranje korisnika nije provedeno, ta su pitanja prepoznata kao prioritetna područja za unapređenje u 2025. godini.

Internim auditom i stručnim nadzorom potvrđeno je da sustav upravljanja kvalitetom funkcionira u skladu s važećim normama i propisima.

Nakon provedene rasprave**, Članovi** su jednoglasno su donijeli **Upravinu ocjenu sustava upravljanja kvalitetom za 2024. godinu.**

**TOČKA 5. – „Izvješće o postupku nabave**“

**Alen Hajtić** izvještava da je **Zdravstvena ustanova Ljekarne Bjelovar** provela postupak jednostavne nabave za predmet nabave: "**usluga čišćenja u organizacijskim jedinicama Zdravstvene ustanove Ljekarne Bjelovar za 2025. godinu**", sukladno **Planu nabave za 2025. godinu**, evidencijski broj nabave **09/25 – usluge čišćenja**. Procijenjena vrijednost iznosila je 25.000,00 eura.

U postupku je zaprimljena jedna ponuda koja je, sukladno uvjetima iz pripadajuće **Dokumentacije o nabavi**, ocijenjena neprihvatljivom zbog ponuđene cijene od 29.083,60 eura, što premašuje planirani i osigurani iznos. Sukladno tome, donesena je **Odluka o poništenju postupka nabave**.

Nakon rasprave, **Članovi** su jednoglasno donijeli **Odluku o donošenju III. izmjene Plana nabave za 2025. godinu,** kojom se stavka pod evidencijskim brojem **09/25 – usluge čišćenja** mijenja tako da se procijenjena vrijednost povećava s 25.000,00 EUR na 30.000,00 EUR, nabava se pomiče s drugog na treće tromjesečje 2025. godine, a postupak jednostavne nabave zamjenjuje postupkom javne nabave male vrijednosti primjenom otvorenog postupka. Ostali podaci ostaju neizmijenjeni.

**TOČKA 6. – „Izvješće Ravnateljice“**

**TOČKA 6.1 – „Sjednica Stručnog društva ljekarni Udruge poslodavaca u zdravstvu Hrvatske.“**

**Ravnateljica** obavještava da je 1. srpnja 2025. godine u **Zagrebu** održana sjednica **Stručnog društva ljekarni pri Udruzi poslodavaca u zdravstvu Hrvatske.**

Glavne točke dnevnog reda bile su:
– primjena **Zakona o javnoj nabavi** u ljekarnama,
– aktivnosti vezane uz mobilne ljekarne.

U raspravi o prvoj točki istaknuto je da primjena **Zakona o javnoj nabavi** u županijskim ljekarnama – odnosno u ljekarnama kojima su osnivači država ili jedinice lokalne i područne (regionalne) samouprave – predstavlja dugotrajan i sustavan problem, prisutan i u drugim europskim zemljama koje imaju sličan model javnih ljekarni, poput **Slovenije**.

Naglašeno je da je primjena navedenog **Zakona** u suprotnosti s odredbama **Zakona o zdravstvenoj zaštiti, Zakona o ljekarništvu** te drugim relevantnim propisima iz područja zdravstva, jer ne doprinosi ostvarenju temeljnih ciljeva javne nabave – ekonomičnosti, učinkovitosti, djelotvornosti, tržišnog natjecanja, jednakog postupanja i razmjernosti – već često ima upravo suprotan učinak.

Ova je tema dodatno dobila na važnosti zbog nedavno provedenog nadzora **Državnog ureda za reviziju** u jednoj županijskoj ljekarni, tijekom kojega je neprovođenje javne nabave za lijekove ocijenjeno kao nesukladnost koju je potrebno otkloniti u roku od dvije godine.

Zaključno, najavljena je inicijativa za organizaciju sastanka s ministricom zdravstva, s ciljem dobivanja konkretnih smjernica o budućnosti županijskih ljekarni u okviru važećeg zakonodavstva.

U raspravi o drugoj točki, vezanoj uz mobilne ljekarne, istaknuti su problemi u vezi s nepostojanjem pisanih uputa ili službenog akta koji bi regulirao način obavljanja ljekarničke djelatnosti u mobilnim ljekarnama, kao i neuređenost financiranja njihova rada.

Od ostalih točaka sjednice posebno se istaknula najava donošenja novog **Zakona o zdravstvenoj zaštiti**, kojima se, među ostalim, predviđa ukidanje pripravničkog staža za farmaceutske tehničare.

Također je posebno istaknuta problematika vezana uz dostavu temperaturnih zapisa iz ljekarni. Veledrogerije su započele praksu zahtijevanja ispisa temperaturnih listi prilikom svakog povrata lijekova i proizvoda iz ljekarničkog asortimana, bez obzira na režim čuvanja. Dosad se ta obveza odnosila isključivo na lijekove koji zahtijevaju posebne uvjete skladištenja (npr. hladni lanac), dok se za lijekove koji se čuvaju na sobnoj temperaturi takva praksa nije provodila.

Naglašeno je da većina ljekarni nema sustave za automatsko bilježenje i arhiviranje temperaturnih podataka u svim prostorijama, a uvođenje takvih sustava zahtijevalo bi znatna financijska ulaganja.

**TOČKA 6.2 – „Radni sastanak u Bruxellesu vezan uz telefarmaciju“**

**Ravnateljica** obavještava da je sudjelovala na radnom sastanku održanom u **Bruxellesu**, posvećenom temi telefarmacije.

Tijekom sastanka predstavljeni su primjeri dobre prakse iz zemalja sjeverne **Europe**, gdje je koncept telefarmacije već razvijen i integriran u zdravstvene sustave.

Telefarmacija se temelji na modelu pružanja ljekarničkih usluga na daljinu, pri čemu naručivanje lijekova uključuje interaktivnu online komunikaciju između pacijenta i ljekarnika, dok se isporuka lijekova vrši izravno na kućnu adresu korisnika.

Na sastanku su istaknuti brojni benefiti telefarmacije, kao što su povećana dostupnost ljekarničkih usluga, osobito za starije osobe, nepokretne pacijente te stanovnike ruralnih i teško dostupnih područja, rasterećenje fizičkih ljekarničkih jedinica i smanjenje gužvi, mogućnost kontinuirane skrbi za kronične bolesnike te digitalno evidentiranje komunikacije s korisnicima, što osigurava konzistentnost savjetovanja.

Istovremeno, otvaraju se i određena pitanja, posebice u vezi s provođenjem profesionalne ljekarničke skrbi, zaštitom osobnih podataka te očuvanjem profesionalne tajne u digitalnim komunikacijskim kanalima.

**TOČKA 6. – Zaključak:**

Nakon izlaganja, **Članovi** su primili informaciju na znanje bez primjedbi.

**TOČKA 7: „Razno“**

**TOČKA 7.1.** – „I**zvješće Povjerenstva za lijekove o potrošnji lijekova s liste posebno skupih lijekova za razdoblje od 1. travnja do 30. lipnja 2025. godine“**

**Alen Hajtić** predstavio je **Izvješće o potrošnji lijekova s liste posebno skupih lijekova Hrvatskog zavoda za zdravstveno osiguranje za razdoblje od 1. travnja do 30. lipnja 2025. godine**.

U promatranom razdoblju izdano je ukupno:

* 8 pakiranja lijeka **Kesimpta Brizgalica 1x20 mg/0,4 ml**, ukupne nabavne vrijednosti 5.768,00 EUR, uz iznos pružene usluge od 10,01 EUR,
* 3 pakiranja lijeka **Mavenclad tbl 1x10 mg**, ukupne nabavne vrijednosti 5.431,68 EUR, uz iznos pružene usluge od 2,86 EUR,
* 9 pakiranja lijeka **Mavenclad tbl 4x10 mg**, ukupne nabavne vrijednosti 65.180,25 EUR, uz iznos pružene usluge od 10,01 EUR.

**Povjerenstvo** je potvrdilo da nije bilo izdavanja lijekova koji nisu utvrđeni listom lijekova **HZZO-a**.

**Izvješće** potvrđuje da su sve aktivnosti vezane uz izdavanje posebno skupih lijekova provedene uredno i pravovremeno, u skladu s važećim zakonskim propisima.

Nakon izlaganja, članovi **Upravnog vijeća** bez primjedbi su jednoglasno prihvatili **Izvješće Povjerenstva za lijekove** te donijeli **Odluku o prihvaćanju Izvješća o potrošnji lijekova s liste posebno skupih lijekova Zavoda i lijekova koji nisu utvrđeni listom lijekova Zavoda**

**za razdoblje travanj – lipanj 2025. godine.**

**TOČKA 7.2.** – „I**zvješće Povjerenstva za kvalitetu za razdoblje od 1. travnja do 30. lipnja 2025. godine“**

**Alen Hajtić** predstavio je **Izvješće o radu Povjerenstva za kvalitetu za razdoblje od 1. travnja do 30. lipnja 2025. godine.**

Izvijestio je da je u navedenom razdoblju održana prva sjednica **Povjerenstva** u 2025. godini, koja je provedena u obliku elektroničke konferencije putem službene elektroničke pošte.

Na sjednici je jednoglasno usvojen zapisnik s prethodne sjednice te su izrađene i raspravljene tri nove interne procedure: ***Onboarding*, *Uvođenje novog asortimana* i *Korisničke razine***. Navedene procedure rezultat su reorganizacije prethodne procedure vezane uz edukaciju zaposlenika, a njihovim donošenjem detaljnije su definirane odgovornosti i operativni koraci, čime se unapređuje kvaliteta i učinkovitost provedbe u praksi.

Procedure su bez primjedbi prihvaćene od strane **Stručnog vijeća**, a nakon toga ih je **Ravnateljica** odobrila.

Već je na jednoj od prethodnih točaka **Upravno vijeće** obaviješteno da je, sukladno planu, u istom razdoblju proveden interni audit. **Izvješće o provedenom auditu** dostavljeno je kao zasebna točka dnevnog reda, budući da predstavlja osnovu za donošenje **Upravine ocjene** sustava upravljanja kvalitetom.

U nastavku rada **Povjerenstva** planiran je kontinuirani rad na unaprjeđenju postojećih procedura, u skladu s operativnim potrebama ustanove i identificiranim rizicima.

Nakon izlaganja, **Članovi** su bez primjedbi su jednoglasno prihvatili **Izvješće Povjerenstva za kvalitetu** te donijeli **Odluku o prihvaćanju Izvješća o radu Povjerenstva za kvalitetu za razdoblje travanj – lipanj 2025. godine**.

**TOČKA 7.3. – „Dopis o Javnom pozivu za podnošenje poticaja za dodjelu javnih priznanja Grada Bjelovara“**

**Ravnateljica** je obavijestila da je krajem lipnja 2025. **godine Zdravstvena ustanova Ljekarna Bjelovar** zaprimila dopis **Bjelovarsko-bilogorske županije**, **Grad Bjelovar, Gradsko vijeće, Odbor za dodjelu nagrada i javnih priznanja**, kojim se prenosi obavijest o objavi **Javnog poziva za podnošenje poticaja za dodjelu javnih priznanja Grada Bjelovara**.

Priznanja obuhvaćaju:

* proglašenje počasnog građanina Grada Bjelovara,
* Zlatnu plaketu "Grb Grada Bjelovara",
* Pečat Grada Bjelovara.

Dopisom se pozivaju institucije da se aktivno uključe u proces predlaganja te svojim inicijativama pridonesu kvaliteti zaprimljenih prijedloga.

Nakon provedene rasprave, **Članovi** su jednoglasno zaključili da će **Zdravstvenu ustanovu Ljekarnu Bjelovar** prijaviti za dodjelu javnog priznanja **Zlatna plaketa „Grb Grada Bjelovara“**, na temelju višegodišnjeg doprinosa u području zdravstva kroz sudjelovanje u pilot-projektima, kontinuirano pružanje profesionalne ljekarničke skrbi te postizanje stabilnih i pozitivnih poslovnih rezultata.

Zaključeno je da se zadužuje **Ravnateljica** na prikupljanje potrebne dokumentacije te na podnošenje prijave **Ljekarne** na navedeni **Javni poziv**.

Budući da nije bilo daljnjih prijedloga, sjednica je zaključena u 9:45 sati.

U Bjelovaru, 12. srpnja 2025. godine.

***Predsjednica Upravnog vijeća Zdravstvene ustanove Ljekarne Bjelovar:***

***Nikolina Prišćan, mag.oec.***

***Zapisničar:***

***Alen Hajtić, farm.tehn.***

**Dostaviti:**

1. Internet stranica Zdravstvene ustanove Ljekarne Bjelovar

2. Pismohrana, ovdje